Daniel Ricciardo rnexxielu jikseb il-pole position f'sessjoni ta' kwalifikazzjoni mimlija inċidenti li offrewlna klassifika interessanti għat-tellieqa tal-lum. Storja differenti kienet dik ta' Verstappen li rema' okkażjoni tajba biex ikompli jibni fuq is-suċċess li kiseb fi Spanja. Kif kien mistenni, ħafna mis-sewwieqa ħarġu bl-ultrasofts mill-ewwel f'Q1. Il-komplikazzjonijiet bdew kmieni fis-sessjoni meta ċediet il-magna ta' Nasr, inċident li wassal għall-ħruġ tal-bnadar il-ħomor. Meta reġgħet bdiet is-sessjoni, il-ġlieda għall-ewwel post kienet bejn Hamilton, Rosberg u Vettel. Madankollu, ftit tal-ħin wara kellna interruzzjoni oħra hekk kif Verstappen daħħal ir-Red Bull tiegħu f'barriera. Wara ftit minuti, is-sitwazzjoni rritornat għan-normal fejn kienu Ericsson, Palmer, Haryanto, Wehrlein, Verstappen u Nasr li sabu ruħhom eliminati. Q2 ma tantx kellha żviluppi interessanti ħlief mossa tajba ta' Ricciardo li rnexxielu jikseb l-aħjar ħin tiegħu bis-supersofts li se tippermettilu jitlaq b'sett ta' roti li jservih aktar illum. L-Awstraljan kompla jsaħħaħ il-pożiżżjoni tiegħu għat-tellieqa f'Q3 b'dawra eċċellenti li poġġietu quddiem Rosberg u Hamilton rispettivament. Ta' min isemmi li dan tal-aħħar kellu problemi tekniċi serji li żammewh fil-garaxx għal ħin twil tul Q3. Minkejja li dawn kienu indirizzati malajr biżżejjed biex il-Brittaniku jikseb it-tielet post, m'hemmx dubju li llum se jkun imsarnu f'saqajh fir-rigward tal-kundizzjoni tal-vettura tiegħu.